

**Tárgy: Csemő Község Önkormányzata 2023. évi költségvetési tervezésének**

**alapvetései**

**ELŐTERJESZTÉS**

**Csemő Község Önkormányzata Képviselő-testületének**

**részére**

Tisztelt Képviselő-testület!

A Polgármesteri Hivatal szakembereivel megkezdtük Csemő Község Önkormányzata és intézményei 2023. évi költségvetésének összeállítását.

*Nem vagyunk könnyebb helyzetben, mint a tavalyi esztendőben.*

*Olyan szempontból talán még nehezebb helyzetben is, hogy a korábbi évektől eltérően semmilyen információ nem áll rendelkezésre e koncepció készítésének időpontjában az idei évi pályázati, fejlesztési lehetőségeiről.*

*Látjuk, hogy a központi költségvetést is „újra kellett szabni” az ünnepek alatt, mindeközben arra is figyelnünk kell, hogy hiánnyal tervezett költségvetés nem készülhet.*

*A rendkívüli körülmények között is úgy kell nekifutnunk a tervezésnek, hogy a biztonságos működést garantálnunk kell – ezt az elvet követjük, csak ahogy tavaly, úgy az idei évben sincs ember, aki meg tudja mondani, hogy a biztonságos működéshez mekkora költséget kell hozzá rendelnünk.*

*A magas infláció számos területen érinti az önkormányzati feladatellátást, a kötelező (pl. gyermekélelmezés) mellett az önként vállalt (pl. tanyagondnoki szolgálat működtetése) feladatainkat is újra kell terveznünk.*

*Tájékoztatom a Tisztelt Képviselőket, hogy a Kormány döntése alapján a tavalyi év utolsó napjaiban 34 millió forint kompenzációs támogatásban részesültünk címzetten a megnövekedett rezsiköltségek fedezésére. Nagyobbrészt a gyermekélelmezésre, kisebb részben óvoda és bölcsőde üzemeltetésre felhasználhatóan.*

*A támogatást köszönjük, a helyzetünk ezzel kétséget kizáróan javult, de hogy összességében ez mekkora veszteséget fedez – majd a téli elszámolások összesítése után derül ki.*

A Magyar Államkincstár az ünnepek alatt megküldte a központi költségvetésből számolt normatív önkormányzati támogatás sarokszámait, melyből megállapítható, hogy **a finanszírozásunk a 2022. évi támogatáshoz (495.254.626.-Ft) képest többletet mutat, az idei évi főösszeg 534.619.174.-Ft.**

**A fő sorok között viszont azt látjuk, hogy**

* **a működés általános támogatása 904.306.-Ft-tal,**
* **a szociális feladatok ellátása 10.052.000.-Ft-tal CSÖKKENT.**

**Tény, hogy bár a finanszírozásunk növekedett, a két legfontosabb mutatószám csökkenést mutat.**

**Mindez egyrészt jelenti, hogy a többlettámogatás messze alatta marad a már jelen lévő inflációnak, másrészt hogy a többletforrások ellenére is tervezni kell bepótlásként önkormányzati forrást a működtetéshez.**

**Akkor hol jelentkezik a többlet?**

**A köznevelési feladatok ellátásánál és a gyermekétkezetésnél.**

**A 2023-as esztendő feladata: BÖJTÖLVE ÉS REALISTÁN!**

**Hát, nem túl előremutató célok….,**

**… de most megint egy olyan év következik, amikor a központi költségvetési előrejelzések sem számolnak gazdasági növekedéssel, a prognózisok szerint a túlélés már eredményként értékelhető.**

**Tavaly ezt írtam, és idénre talán még hangsúlyosabban is igaz:**

***… „sem a körülmények, sem a finanszírozásunk nem ad okot nekünk álmodozásra. Kiemelt és a legfontosabb feladattá lépett elő a teljes intézményi működés biztosítása és az eddig felépített helyi szociális és biztonsági háló fenntartása.”***

**Az is feladat, hogy minden lehetséges fórumon és formában a közélet iránt érdeklődő lakosság számára a mindenkori aktuális helyzetünkről tájékoztatást adjunk.**

**Ezért minden nehézségünk ellenére az elektronikus média teljes eszközrendszere (weboldal, közösségi oldal, applikáció) mellett az idén is – önként vállalt feladatként - megjelentetjük a Csemői Hírmondót, ami már 33. évfolyamába lépett.**

**Tisztelt Képviselők!**

**A 2023-as esztendőt is úgy tervezzük, hogy nem vetünk ki helyi adót!**

Komoly eredménynek számít és kezeljük is úgy, hogy a lakosságra pénzügyi kötelezettséget nem terhelünk, ugyanakkor mindez azt is jelenti, hogy bevételünk továbbra is csak a központi költségvetési támogatásból származik.

Megpróbáljuk, hangsúlyozom MEGPRÓBÁLJUK teljes tartalmában tervezni és fenntartani a kialakított helyi ellátórendszert a települési támogatásokkal, a babaváró csomagokkal, a „Megéri tanulni” ösztöndíjprogrammal, beiskolázási támogatással, a „Csemői fészek” lakásfelújítási programmal, a méltányossági ellátásokkal és a karácsonyi ajándékozási akcióval, főépítészi és pályázati tanácsadás biztosításával.

Tavaly nem sikerült maradéktalanul végrehajtani…

*2023-ban is sok-sok beszélgetés és folyamatos tájékoztatás szükséges ahhoz, hogy az emberek egyrészt megértsék azt, hogy a meglévő szolgáltatások is pénzbe kerülnek, másrészt minden esetben figyelnie kell az önkormányzatnak arra, hogy egyének helyett közösségben, közösségi igény kielégítésében kell gondolkodnia, még akkor is, ha a lakosság (egy része) csak akkor érzi a fejlődést, ha neki személyében javulnak a körülményei…*

*Azzal, hogy bárki nem érzi az egyéni helyzetét jobbnak, attól még költünk útfelújításra, költünk külterületi szervezett konténeres szemétszállításra, költünk az eldobált szemetek összegyűjtésére és beszállítására, költünk a kóbor állatok befogására, szociális ellátásokra – sok tízmillió forintot évente.*

**Az idei évben sem tudunk egy a korábbi években kiadott részletességű koncepciótervet tárni a Tisztelt Képviselők elé – és főleg nem összegekkel.**

A tervezési alapelvek – összhangban a ciklusprogrammal – idén sem változnak:

* **BIZTONSÁGOS MŰKÖDÉS – hitel felvétele nélkül,**
* **a helyi szociális és jóléti ellátórendszer működtetése,**
* **fejlesztések - pályázati forrásból,**
* **helyi adó bevezetése nélkül kell a költségvetési egyensúlyt biztosítanunk,**
* **önként vállalt feladatok ellátása nem veszélyeztetheti a kötelező feladatellátás biztonságát.**

**A 2023-es esztendőben:**

1. **Most lehetünk „hálásak” saját magunknak, hogy a tavalyi évi nyertes pályázatainkat hiánytalanul sikerült megvalósítanunk, így pályázati kiegészítésként tervezett önerőn túl további saját forrásokat biztosítani nem kell.**
2. **Új pályázatot csak akkor és annyiban tudunk benyújtani, amennyiben önerő és többlet saját forrás nem vagy csak minimális mértékben szükséges.**
3. **A tavalyi aszályos tavasz és nyár bebizonyította, hogy törődnünk kell a locsolásra használt kútjainkkal. Új kutat szükséges fúrni a bölcsőde és a református templomkert öntözésére és felújítani szükséges az iskola udvarán, a temetőben, az ökocentrumnál és a tájháznál lévő kútjainkat.**
4. **Felújítás alapot szükséges elkülöníteni, mert el kell kezdenünk a középületek, közintézmények belső felújítását ütemezetten végrehajtani. Szét kell bontani a fogorvosi várót és fel kell tárni, honnan és milyen hiba miatt vizesedik a fal. Festeni indokolt a zöldhalmi és a központi rendelőkben is. Ezen feladatok finanszírozása az idei évi költségvetést terheli – ha tehetjük.**

**Tisztelt Képviselők!**

**Egyelőre eddig látunk – és nem tovább…**

**Ahogy korábban írtam az idei évben az önkormányzati és intézményi működés biztosítása és a szolgáltató funkció megtartása a cél.**

**Terveink szerint a Képviselő-testület egész évben, munkaterv szerint tud ülésezni, így a Tisztelt Képviselőket a két ülés között történt eseményről szóló beszámolóból, továbbá az előirányzat-módosítások útján is folyamatosan tájékoztatni tudjuk az aktuális pénzügyi helyzetről és az intézmények állapotáról.**

Kérem a koncepció megtárgyalását és támogatását.

Csemő, 2023. január 20.

Dr. Lakos Roland

polgármester