**Tárgy: Tanyagondnoki Szolgálat körzethatárainak elfogadása, SZMSZ módosítása, szakmai program elfogadása**

**ELŐTERJESZTÉS**

**Csemő Község Képviselő-testületének**

**2023. január 31-én tartandó ülésére**

**Tisztelt Képviselő-testület!**

Az elmúlt évben ránk kényszerített takarékoskodási intézkedések szükségessé tették a működési kiadásaink felülvizsgálatát. A tanyagondnoki szolgálatok finanszírozására kapott központi normatíva nem fedezi a bér-, illetve a gépjármű-fenntartási és üzemeltetési kiadásaikat. Szeptember hónapban Szűcs Ferenc, a III. sz. körzet tanyagondnoka felmondott, így erre a megüresedett álláshelyre, közalkalmazotti jogviszonyban történő alkalmazással új dolgozót kellett volna felvenni, akinek a beiskolázása már induláskor több százezer forintos kiadást jelentett volna.

A feladatot az év hátralevő részében a másik két tanyagondnok maradéktalanul el tudta látni még úgy is, hogy december hónapban a nyugdíjasok karácsonyi csomagjait is ki kellett szállítaniuk.

Megállapítottuk, hogy az elmúlt években csökkent a szolgáltatást igénylők száma, ezért a harmadik szolgálat területének az I. és II. körzethez történő beosztásával a feladat a továbbiakban is teljes körűen és minden lakossági igényt kielégítően ellátható. A tanyagondnokok helyettesítése (szabadság vagy betegség miatt) megoldott, mert Oláh Attila közalkalmazott rendelkezik a szükséges tanfolyami végzettséggel.

A körzetek ellátását szolgáló személygépkocsikat fenntartási és üzemeltetési kötelezettség már nem terheli a beszerzésükhöz kapott támogatás miatt.

**A fentiek alapján ezért javaslom, hogy 2023. február 01-jétől a III. sz. Tanyagondnoki Szolgálatot szüntesse meg a Képviselő-testület.**

Jelen előterjesztéshez mellékelem a körzeteket jelölő térképet, és az egyes ellátási területekhez tartozó dűlőnév listát is.

**…./2023. (01. 31.) határozat**

Csemő Község Önkormányzatának Képviselő-testülete a tanyagondnoki szolgálat átalakításának engedélyezéséről döntött.

A jelenlegi 3 körzet helyett a teljes közigazgatási külterületet lefedő 2 körzet kialakítására kéri fel a polgármestert és a jegyzőt.

Határidő: azonnal

Felelős: polgármester, jegyző

**…/2023. (01. 31.) határozat**

Csemő Község Önkormányzatának Képviselő-testülete az I., és II. számú Tanyagondnoki Szolgálat szakmai programját megtárgyalta és elfogadta.

A szakmai programok teljes szövegét e határozat melléklete tartalmazza.

\*\*\*

A tanyagondnoki szolgáltatás területi határainak átszervezése szükségessé teszi Csemő Község Önkormányzatának Szervezeti és Működési Szabályzatáról szóló 12/2019. (X.29.) számú rendelet 29. § (1) és (2) bekezdésének módosítását az alábbiak szerint:

*A TANYAGONDNOKI SZOLGÁLATOK*

*29. §*

*(1) A képviselő-testület az intézményhiányos és közösségi szolgáltatásokat el nem érő vagy csak hátránnyal elérő, külterületen élő személyek esélyegyenlőségének növelése érdekében ~~3,~~* ***2*** *működési engedéllyel rendelkező tanyagondnoki szolgálatot hoz létre.*

*(2) A tanyagondnoki szolgálatok körzethatárait az alábbiak szerint állapítja meg:*

*I. sz. Tanyagondnoki Szolgálat: Hosszú-Csemő településrész (1-15. dűlő, Jáger út – Fő út – Mikebudai út által határolt rész) és a* ***Ceglédi út - Határ úttól Cegléd felé eső településrész****.*

***II. sz. Tanyagondnoki Szolgálat: a Hantháza és az Alsó-Csemő településrész***

***~~III. sz. Tanyagondnoki Szolgálat: a Ceglédi út jobb oldala a ceglédi határig és az Alsó-Csemői településrész a nyársapáti és nagykőrösi határig~~****~~.~~*

A Szervezeti és Működési Szabályzat egyéb rendelkezései változatlan tartalommal hatályukban fennmaradnak.

Az átszervezés miatt szükséges a tanyagondnoki szolgálatról szóló 4/2020. (III. 13.) rendelet módosítása is.

A rendelet 2. §-a helyébe az alábbi rendelkezés lép:

„A tanyagondnoki szolgálat ellátási területe:

-I. sz. Tanyagondnoki Szolgálat: Hosszú-Csemő településrész (1-15. dűlő, Jáger út – Fő út – Mikebudai út által határolt rész) és a Ceglédi út - Határ úttól Cegléd felé eső településrész.

-II. sz. Tanyagondnoki Szolgálat: a Hantháza és az Alsó-Csemő településrész.”

A rendelet egyéb rendelkezései változatlan tartalommal hatályukban fennmaradnak.

Tartalmaz rendelkezést a tanyagondnoki szolgálatokról az Önkormányzat pénzbeli és természetbeni szociális támogatások rendszeréről és gyermekvédelmi ellátásokról szóló 3/2020. (III. 13.) sz. rendelete is, ezért ennek módosítása is szükséges, illetve az előző évek gyakorlati tapasztalatai alapján célszerű módosítani a rendelet babaköszöntő ajándékcsomagjára vonatkozó rendelkezéseit is.

A fentiek miatt a módosítással a rendelet 6. § g.) pontja helyébe a „babaköszöntő pénzbeli támogatás” megnevezés lép.

A rendelet 13. § „Babaköszöntő ajándékcsomag” cím helyébe Babaköszöntő pénzbeli támogatás cím lép.

A rendelet 13. § (1)-(5) bekezdése helyébe az alábbi rendelkezés lép:

„(1) Babaköszöntő ***pénzbeli támogatásra*** jogosult az a család, ahol gyermek születik, és legalább egyik szülője állandó lakóhellyel rendelkezik Csemőn, és a család életvitelszerűen a község közigazgatási területén él.

(2) A pénzbeli támogatás összege 25.000.- Ft.

(3) A támogatást egy gyermek után csak egy alkalommal és csak az egyik szülő jogosult igénybe venni. Amennyiben mindkét szülő esetében fennállnak a jogosultsági feltételek, azonban a szülők külön élnek, úgy az a szülő jogosult a támogatást igénybe venni, akinél a gyermek elhelyezésre került.

(4) A gyermek születéséről a területileg illetékes védőnő értesíti a Polgármestert, aki a jogosultsági feltételek ellenőrzése után – hivatalból – dönt a babaköszöntő támogatásra való jogosultság megállapításáról.

(5) A támogatás utalásáról a Polgármesteri Hivatal pénzügyi csoportja gondoskodik.”

A rendelet 22. § (4) bekezdésének helyébe az alábbi rendelkezés lép:

„Csemő Község Önkormányzata a külterületi lakosság szociális alapellátási feladatait 2 tanyagondnoki szolgálat keretében biztosítja. A tanyagondnoki szolgálat működésére és igénybevételére vonatkozó rendelkezéseket Csemő Község Önkormányzatának Képviselő-testülete külön rendeletben szabályozza.”

**Tisztelt Képviselő-testület!**

A módosított körzethatárok indokolják, hogy a szolgálatok szakmai programja is felülvizsgálatra kerüljön.

Sem stratégiailag, sem szakmailag nem szükséges újrafogalmazni a tartalmat, csupán a demográfiai adatok kerültek aktualizálásra.

Kérem a Tisztelt Képviselőket, hogy az előterjesztést megtárgyalni, a módosított szakmai programot és az egységes szerkezetű rendeletet elfogadni szíveskedjenek.

Csemő, 2023. január 20.

Dr. Lakos Roland

polgármester