**Csemő Község Önkormányzata Képviselő-testületének**

**……./2023. (II. …..) önkormányzati rendelet-tervezete**

**a tanyagondnoki szolgálatról**

Csemő Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, továbbá a szociális igazgatásról és szociális ellátásokról szóló 1993. évi III. törvény 60. § (2) bekezdésében, továbbá a Magyarország helyi önkormányzatairól szóló 2011. évi CLXXXIX. törvény 13. § 8., 8/a. pontjaiban biztosított feladatkörében eljárva a szociális és gyermekvédelmi igazgatásról és ellátásokról az alábbi rendeletet alkotja.

A rendelet célja, hatálya

1. §

(1) A rendelet célja, hogy az önkormányzat a tanyagondnoki szolgáltatás működtetésével biztosítsa a Csemő Község külterületén életvitelszerűen tartózkodók életfeltételeinek javulását, segítse elő a közszolgáltatásokhoz való hozzájutást és a szociális alapellátások kiépítését, a település szolgáltatási funkcióinak bővítését, valósuljon meg a közösségfejlesztés, valamint a jobb életminőség elérése.

(2) Csemő Község Önkormányzata a tanyagondnoki szolgálat működtetésével és fenntartásával az alábbiakat kívánja elérni:

1. a település demográfiai adatainak további javítása, a település népességmegtartó erejének növelése,
2. a külterületen élő lakosság elszigeteltségének mérséklése,
3. a lakosság életfeltételeinek javítása, a jobb életminőség elérése,
4. a közszolgáltatásokhoz való hozzájutás elősegítése,
5. az önkormányzat által nyújtandó szociális alapellátások működtetésének elősegítése,
6. a településre nézve kedvező gazdasági folyamatok elindítása, növelése,
7. a települési funkciók bővítése,
8. a közösség fejlesztése, a helyi társadalom és a civil szféra erősítése,
9. helyi adottságokhoz és sajátosságokhoz igazodó egyéni és közösségi szintű igények kielégítése,
10. az esélyegyenlőség feltételeinek megteremtése, javítása,
11. fenntartható fejlődés, környezettudatos szemléletformálás.

A tanyagondnoki szolgálat ellátási területe

2.§

A tanyagondnoki szolgálat ellátási területe:

-I. sz. Tanyagondnoki Szolgálat: Hosszú-Csemő településrész (1-15. dűlő, Jáger út – Fő út – Mikebudai út által határolt rész) és a Ceglédi út - Határ úttól Cegléd felé eső településrész.

-II. sz. Tanyagondnoki Szolgálat: a Hantháza és az Alsó-Csemő településrész.”

**A tanyagondnoki szolgálat keretében ellátandó feladatok**

3. §

(1) A tanyagondnoki szolgálat a helyi szükségletek alapján

1. közvetlen, személyes alapszolgáltatásokat, ezen belül alap- és kiegészítő feladatokat,
2. az önkormányzati feladatok megoldását segítő, közvetett szolgáltatásokat,
3. egyéb feladatokat

lát el.

(2) A személyes alapszolgáltatáson belül alapellátási, kötelezően ellátandó feladatok:

1. közreműködés az étkeztetésben,
2. közreműködés a házi segítségnyújtás biztosításában,
3. közreműködés a közösségi és szociális információk szolgáltatásában,
4. az egészségügyi ellátáshoz való hozzájutás segítése,
5. gyermekszállítás, óvodások, iskolások, fiatalok szállítása.

(3) A tanyagondnoki szolgálat közvetlen, személyes szolgáltatásokon belüli kiegészítő feladatai:

1. a közösségi művelődési, sport-, és szabadidős rendezvények szervezése, segítése,
2. egyéni hivatalos ügyek intézésének segítése, lakossági igények továbbítása,
3. közreműködés az egyéb alapszolgáltatásokhoz való hozzáférésben,
4. egyéb lakossági szolgáltatások biztosításában való közreműködés.

(4) Az önkormányzati feladatok megoldását segítő, közvetett szolgáltatások:

1. a település ellátását, működését szolgáló anyag-, és árubeszerzés az önkormányzat és intézményei számára,
2. önkormányzati, intézményi információk közvetítése a lakosság részére (írásos anyagok, szórólapok terjesztése – a helyi hirdetőtáblákon való elhelyezés, illetve a szórólapok házhoz juttatása).

Étkeztetésben való közreműködés

4. §

(1) Az étkeztetésben való közreműködés során a tanyagondnoki szolgálat az önkormányzat pénzbeli és természetbeni szociális támogatások rendszeréről és gyermekvédelmi ellátásokról szóló önkormányzati rendelete alapján települési támogatásként biztosított napi egyszeri melegétkeztetést az ellátottak számára házhoz szállítja.

(2) Az (1) bekezdésben meghatározott ételszállítás térítésmentes.

Házi segítségnyújtásban való közreműködés

5. §

(1) A házi segítségnyújtásban való közreműködés során a tanyagondnoki szolgálat az önkormányzat pénzbeli és természetbeni szociális támogatások rendszeréről és gyermekvédelmi ellátásokról szóló önkormányzati rendelete alapján biztosított alábbi tevékenységek szükség szerinti ellátását biztosítja:

1. a gyógyszerek kiváltása,
2. bevásárlás.

Közreműködés a közösségi és szociális információk szolgáltatásában

6. §

A szociális biztonság megteremtéséhez és a helyi közösségi életbe való bekapcsolódáshoz szükséges információk a település lakói számára történő eljuttatása körében a tanyagondnok feladata:

1. a helyben vagy a legközelebbi település(ek)en elérhető szolgáltatások igénybevételének lehetőségeire vonatkozó információforrások, információk felkutatása, és
2. ezekről az információkról -önkormányzati, rendőrségi, bűnmegelőzési, polgárőri- a lakosság tájékoztatása, megosztása.

Az egészségügyi ellátáshoz való hozzájutás segítése  
7. §

(1) Az egészségügyi ellátáshoz való hozzájutás segítése körében a tanyagondnok feladata:

1. a betegek háziorvoshoz, egyéb egészségügyi intézménybe szállítása,
2. a gyógyszerek kiváltása,
3. a gyógyászati segédeszközök beszerzése.

(2) A tanyagondnoki szolgálat alapfeladata, hogy az 2. § szerinti településrészeken élő érintett lakosok minél előbb jussanak el a háziorvosokhoz, indokolt esetben a megfelelő szakorvoshoz, illetve jussanak hozzá a gyógyszereikhez.

(3) Az alapfeladat különös jelentőséggel bír a koruk (idősödő, gyermek, utógondozott, vagy felsőfokú képesítés, oklevél megszerzéséért nappali tagozaton tanuló fiatal), egészségi állapotuk, családi körülményeik folytán rászoruló lakosok, a 2. § szerinti településrészeken életvitelszerűen tartózkodók tekintetében.

(4) A szállítási feladatot igény szerint kell ellátni, indokolt esetben a saját településen belül is.

(5) A településen kívüli betegszállítás esetén alkalmazkodni kell a rendelési időkhöz és a betegek számára biztosított, előjegyzett időpontokhoz.

(6) Az egyéb egészségügyi intézménybe (pl. szakorvosi rendelésre) történő szállítás; egyéni kórházi, intézeti látogatás céljából történő szállítás abban az esetben oldható meg, ha nem ütközik a kötelező feladat ellátásával.

(7) A fertőző betegek szállításánál különös körültekintéssel kell eljárni.

(8) A tanyagondnok a betegszállítás tekintetében kompetenciáját nem lépheti át, a sürgősségi betegszállítást nem helyettesítheti. Kizárólag járóbeteg-szállítást végezhet, kivéve, ha a mentő kihívására – vagy megérkezésére nincs lehetőség.

(9) A betegszállítás biztonságos megoldása érdekében a tanyagondnoknak rendelkeznie kell az alapvető elsősegély-nyújtási ismeretekkel.

Gyermekszállítás, óvodások, iskolások, fiatalok szállítása

8. §

A gyermekszállítási feladatok körében a tanyagondnok gondoskodik az 2. § szerinti külterületi lakott területeken élő gyermekeknek - kísíérőiknek -, a nevelési, oktatási intézményekbe (óvodába, iskolába) szállításáról, az útvonalba eső megállóhelyekről férőhely, illetve igény szerint. Továbbá a gyermekek iskolai rendezvényekre, versenyekre, a fiatalok sportversenyekre való szállításáról.

A közösségi művelődési, sport-, és szabadidős rendezvények szervezése, segítése

9. §

(1) A tanyagondnoki szolgálat közvetlen, személyes szolgáltatásokon belüli kiegészítő feladatai, közösségi művelődési, sport- és szabadidős rendezvények szervezése, segítése.

(2) Feladatai körében gondoskodik:

1. helyi egyesületek tagjainak, nyugdíjasok szállításáról,
2. a rendezvényekkel kapcsolatos beszerzésekről, helyszín biztosításáról, berendezések helyszínre szállításáról.

Egyéni hivatalos ügyek intézésének segítése, lakossági igények továbbítása

10. §

(1) A tanyagondnoki szolgálat az egyéni hivatalos ügyek intézésének segítése, lakossági igények továbbítása feladat ellátása körében segítséget nyújt a lakosság hivatalos ügyeinek intézésében, amely történhet a szolgáltatást igénylők adott hivatalokba, intézményekbe történő szállításával, illetve az ügyek tanyagondnok által történő elintézésével.

(2)   A tanyagondnok köteles a lakosságot érintő problémákat a Polgármesteri Hivatal felé továbbítani, valamint az önkormányzat intézkedéseit a lakossággal megismertetni, e körben a visszajelzéseket eljuttatni az érintettekhez. Feladatellátása során rendszeres kapcsolatban van a lakossággal, jelzéseiket, kérdéseiket meghallgatja.

Közreműködés a lakosság alapszolgáltatásokhoz való hozzáférésben

11. §

(1) A tanyagondnoki szolgálat közreműködik az 2. § szerinti településrészen élők tömegközlekedéshez való hozzájutásának biztosításában. A tanyagondnoki szolgálat menetrendszerű járatot nem üzemeltet, a tömegközlekedéshez való csatlakozás biztosítása az alapfeladatokat nem akadályozhatja. A közlekedési szolgáltatásokhoz való kapcsolódás az egyedi eseteket előnyben részesíti (késői járatokhoz, iskolásokhoz közlekedéséhez való igazodás).

(2) A tanyagondnok munkája során folyamatosan figyelemmel kíséri a lakosság, és különösen a veszélyeztetett családok életkörülményeit.

Közreműködés az egyéb lakossági szolgáltatások biztosításában

12. §

Egyéb lakossági szolgáltatások biztosításában való közreműködés feladatkörében a tanyagondnok ellátja -a korábban felsorolt feladatokhoz közvetlenül nem tartozó feladatokat-, így például:

1. esetenkénti, napi fogyasztású áruk beszerzése (a mindennapi megélhetéshez szükséges áruk, pl. alapvető élelmiszerek beszerzése és házhoz szállítása),
2. nagybevásárlás: az igénybevevők bevásárlóközpontokba való eljuttatásával vagy – megbízásuk alapján –
3. a tanyagondnok által, nagyobb tételben történő egyidejű beszerzések lebonyolítása, melyek egyik célja az ellátottak korlátozott anyagi lehetőségei folytán a gazdaságos vásárlás.

Közreműködés egyes önkormányzati feladatok ellátásában

13. §

(1) A tanyagondnok – amennyiben ez nem az alapellátási feladat ellátásában, a személyes segítségnyújtás keretében történik – közreműködik azon önkormányzati feladatok megoldásában is, amelyeknek célja a település lakosságának minél magasabb színvonalon történő ellátása, tájékoztatása, de amely feladatokat nem személyesen és közvetlenül az egyes rászorulók, igénybevevők számára végez.

(2) Az (1) bekezdés szerinti feladatok a település ellátásával, működésével összefüggő anyag-, és árubeszerzések az önkormányzat és intézményei számára, az önkormányzati, intézményi információk közvetítése a 2. § szerinti lakosság részére (írásos anyagok, szórólapok terjesztése, a helyi hirdetőtáblákon való elhelyezés, illetve a szórólapok házhoz juttatása).

**A tanyagondnoki szolgálat keretében ellátandó feladatok rangsorolása**

14. §

(1) A tanyagondnoknak elsősorban az alapellátáshoz kapcsolódó szolgáltatási feladatokat kell ellátnia. A további kötelező feladatokat úgy kell ellátnia, hogy az ne ütközzön, illetve ne akadályozza az alapellátáshoz kapcsolódó feladatellátást.

(2) Az egyéb – nem kötelező – szolgáltatási feladatok csak akkor láthatóak el, ha a kötelező feladatok ellátását nem veszélyeztetik.

(3) A kötelezendően ellátandó feladatok rangsorolását a tanyagondnok végzi a Polgármester iránymutatása szerint.

A tanyagondnok együttműködési és kapcsolattartási kötelezettsége

15. §

(1) A tanyagondnok feladatai ellátása során együttműködik a település közigazgatási területén működő:

1. háziorvosokkal,
2. házi gyermekorvossal,
3. családsegítő szolgálattal,
4. védőnői szolgálattal,
5. rendőrséggel
6. és a polgárőrséggel.

(2) A tanyagondnok feladata a szociális alapszolgáltatások, valamint a gyermekjóléti szolgálat igénybevételéhez nyújtott segítség, az ezen intézményekkel, szakemberekkel való folyamatos kapcsolattartás, igény esetén a szakemberek szállítása.

A tanyagondnoki szolgáltatás igénybevételének szabályai  
16. §

(1) A szolgáltatásról, az igénybe vételi lehetőségekről a lakosság a helyben szokásos tájékoztatási formák alapján értesül. A szolgáltatás igénybe vétele önkéntes, az ellátást igénylő, illetve törvényes képviselője kérelmére, indítványára történik.

(2) Az a személy, aki a 2. § szerinti településrészen életvitelszerűen tartózkodik, a szolgáltatás iránti igényeiket a tanyagondnoknál, vagy a Polgármesteri Hivatalban személyesen vagy telefonon jelezheti.

(3) A szolgáltatásra igényt tartó személy a településen belüli szolgáltatási igényét minimum 2 munkanappal előbb bejelentheti és egyeztetheti a tanyagondnokkal, a településen kívüli szolgáltatási igényét 3 munkanappal előbb kell bejelentenie és leegyeztetnie.

(4) A feladatellátás a bejelentés sorrendjétől, valamint a bejelentett probléma fontosságától függ.

(5) A tanyagondnoki szolgáltatások térítésmentesek.

(6) A szolgáltatásokkal és a felmerülő problémákkal kapcsolatban tájékoztatást munkaidejében a tanyagondnok és a Polgármesteri Hivatal nyújt. A tájékoztatás alapja a szolgálat szakmai programja.

(7) A tanyagondnok a szolgáltatás végzéséről "Tevékenységi naplót" vezet. A tevékenységi naplót az igénybe vevőnek nem kell aláírnia.

(8) A tanyagondnoki szolgáltatás megszűntetéséről a Polgármester dönt, döntéséről írásban értesíti a jogosultat, illetve annak törvényes képviselőjét.

**A tanyagondnoki szolgáltatás külön eljárás nélkül és külön eljárás keretében történő biztosítása**

**17.§**

(1) Csemő Község Önkormányzata külön eljárás nélkül köteles a személyes gondoskodást nyújtó ellátások bármelyikét biztosítani, ha valamely személy azonnali ellátása halaszthatatlan, a késedelem a rászorulónak életét, testi épségét, egészségét veszélyeztetné, vagy súlyos nélkülözésnek tenné ki. Az ilyen ellátás biztosításáról feljegyzést kell készíteni és az akadály megszűnését követő 8 napon belül az eljárást le kell folytatni.

(2) Csemő Község Önkormányzata kivételesen – külön eljárás keretében – biztosíthatja az ellátást a következő esetekben:

1. a háziorvos, szakorvos szakvéleménye szerint soron kívüli szolgáltatás biztosítása indokolt;
2. az ellátott szociális helyzetében, egészségi állapotában olyan kedvezőtlen változás következett be, amely gyorsított ellátást igényel.

A tanyagondnoki szolgálat ellátása

18. §

(1) A tanyagondnok feladata ellátásához az önkormányzat gépjárművet biztosít. Az önkormányzat a tanyagondnoki szolgálat feladatainak ellátásához szükséges gépjármű üzemképességét, illetve szükséges biztosításait, egyéb költségeit a gépjármű üzemeltetési szabályzat szerint biztosítja.

(2) A tanyagondnok feletti munkáltatói jogkör gyakorlója Csemő Község Polgármestere (a továbbiakban: polgármester). A tanyagondnok közvetlen irányítását, egyéb munkáltatói jogok gyakorlását a Polgármester gyakorolja.

(3) A tanyagondnoknak a feladatait a munkaköri leírásában és a Polgármester utasításainak megfelelően kell ellátnia.

(4) A feladatokat a személyi, személyzeti irataiban meghatározott munkarendben köteles ellátni. A munkarendet a feladatellátáshoz legjobban igazodó rend szerint kell megállapítani.

(5) A tanyagondnoki szolgálatot a tanyagondnok szabadsága, betegsége vagy egyéb távolléte (pl. továbbképzés) esetében helyettesíteni kell. A helyettesítés rendjét a Polgármester határozza meg.

(6) A tanyagondnok a tevékenységéről évente egy alkalommal beszámol a képviselő-testületnek.

(7) A tanyagondnoki szolgálat működtetésével, üzemeltetésével kapcsolatos költségvetési bevételeket, kiadásokat, egyéb költségvetési elszámolásokat a Csemői Polgármesteri Hivatal látja el. Az évenkénti tanyagondnoki költségvetés és beszámoló Csemő Község Önkormányzata költségvetésébe épül be, külön kormányzati funkción és annak részét képezi.

Kiegészítő szolgáltatás

19.§

(1) A tanyagondnok külön eljárás keretében, "Kiegészítő szolgáltatás” néven végezhet olyan, a település lakóinak érdekét szolgáló tevékenységet, mely nem a 2.§ szerinti településrészen élő lakosságot érinti.

(2) Az (1) bekezdésben foglalt szolgáltatás az 2.§ szerinti településrészen kívül, Csemő közigazgatási területén élő, ott bejelentett személy

a) egészségügyi ellátásra,

b) oktatási-nevelési intézménybe,

c) hivatalos ügyek intézésére, illetve

d) bevásárlás miatti szállításra.

(3) A "Kiegészítő szolgáltatás" engedélyezéséről a Polgármester dönt.

(4) A "Kiegészítő szolgáltatás"-ban érintett személy segítésekor a tanyagondnoknak külön Tevékenységi naplót kell vezetni.

(5) A "Kiegészítő szolgáltatás" finanszírozására az önkormányat a mindenkori éves költségvetésében biztosít fedezetet.

Záró rerndelkezések

20. §

E rendelet 2023. február 01-jén lép hatályba, mellyel egyidejűleg hatályát veszti a tanyagondnoki szolgálatról szóló 4/2020. (III. 13.) önkormányzati rendelet.

Csemő, 2023. január 31.

Dr. KovácsTímea Dr. Lakos Roland

jegyző polgármester

A rendelet kihirdetve: 2023. február …

Csemő, 2023. február …

                                                                                                                                    dr. Kovács Tímea

                                                                                                                                                 jegyző